Predkladacia správa

Členstvo v Európskej únii predstavuje pre Slovenskú republiku jednu z hlavných priorít, ktorú vláda SR deklarovala vo svojom Programovom vyhlásení. Schopnosť prevziať záväzky členstva v únii si vyžaduje prijatie, implementáciu a presadzovanie acquis. Slovenská republika je povinná plniť záväzky, ktoré dohodla v rámci prístupových rokovaní, v stanovenom časovom horizonte. V tejto súvislosti je najdôležitejšou prioritnou oblasť prípravy našej administratívy na čerpanie predvstupovej pomoci a štrukturálnych fondov v rokoch 2004 – 2006.

Objem predvstupovej pomoci poskytovanej Európskou úniou Slovensku neustále rastie. Na budúcich členov únie sa postupne prenáša i zodpovednosť za celkové riadenie programov predvstupovej pomoci a štrukturálnych fondov. Na efektívne využitie týchto finančných prostriedkov sa musí slovenská administratíva pripraviť po kapacitnej a odbornej stránke.

Materiál identifikuje pretrvajúce nedostatky v budovaní administratívnych kapacít a v implementácii programov predvstupovej pomoci. Upozorňuje najmä na problémy s programovaním a oneskoreným kontrahovaním finančných prostriedkov, ktoré sú dôsledkom nedostatočného kvantitatívneho a kvalitatívneho zabezpečenia administratívnych kapacít v Slovenskej republike. Nekvalitná príprava projektov a oneskorené kontrahovanie spôsobujú nízku efektívnosť využívania programov predvstupovej pomoci.

Po vstupe Slovenska do Európskej únie bude finančný rámec štruktuálnych fondov predstavovať 1,5 mld. EUR na obdobie rokov 2004 - 2006. Táto čiastka predstavuje ročne približne 5-násobok ročnej alokácie fondov Phare, ISPA a SAPARD v rokoch 2001 – 2003. 

Nedostatok kvalitne pripravených odborníkov v štátnej správe môže spôsobí neschopnosť Slovenskej republiky čerpať štrukturálne fondy v plnej výške. Nevyčerpané finančné prostriedky budú automaticky vrátené do rozpočtu Európskej únie.

Po vstupe Slovenska do Európskej únie sa význam agendy európskych záležitostí v rámci ústredných orgánov štátnej správy zvýši, keďže implementácia rezortných politík Slovenskej republiky bude chápaná ako účasť na vnútorných politikách únie. Z uvedeného dôvodu je nevyhnutné posilňovať kľúčové útvary ústredných orgánov štátnej správy, ktoré sa európskymi záležitosťami zaoberajú.

V prípade, že sa podarí okamžite odstrániť nedostatky, ktoré sú v materiály identifikované, podarí sa výrazne zefektívniť riadenie predvstupovej pomoci a pripraviť Slovenskú republiku na čerpanie štruktúrnych fondov v časovom horizonte do apríla 2004. To si v prvom rade vyžaduje zabezpečiť obsadenie voľných administratívnych kapacít a zabrániť fluktuácii odborných pracovníkov v oblasti európskych záležitosti. Na základe skúsenosti z predchádzajúcich rokov je však jasné, že na splnenie tejto úlohy je potrebné jednotlivé uznesenia vlády SR doplniť o účinné nástroje, ktoré umožnia ich realizáciu.